Žaloba podaná 26. mája 2011 - Európska komisia/Dánske kráľovstvo
(vec C-261/11)
Jazyk konania: dánčina
Účastníci konania
Žalobkyňa: Európska komisia (v zastúpení: R. Lyal a N. Fenger, splnomocnení zástupcovia)
Žalovaný: Dánske kráľovstvo
Návrhy žalobkyne
určiť, že prijatím právnej úpravy o okamžitom zdanení pri odchode prevodov aktív spoločností do iného členského štátu bez zdanenia príslušných prevodov aktív v Dánsku a jej ponechaním v platnosti si Dánske kráľovstvo nesplnilo povinnosti podľa článku 49 ZFEÚ a článku 31 Dohody o EHP,
zaviazať Dánske kráľovstvo na náhradu trov konania.
Žalobné dôvody a hlavné tvrdenia
Podľa dánskych daňových právnych predpisov je prevod aktív podniku na účely jeho použitia mimo územia Dánska považovaný za predaj a príslušne zdanený, zatiaľ čo u podniku, ktorý prevádza aktíva v Dánsku, sa tieto aktíva považujú za prevedené len v prípade, ak sú skutočne predané. Podnik, ktorý prevádza aktíva medzi rôznymi spoločnosťami v Dánsku preto v súvislosti s týmto prevodom nepodlieha zdaneniu na základe hodnoty týchto aktív. Ak ale takýto podnik prevedie aktíva do spoločnosti mimo Dánska, okamžite zaplatí daň z hodnoty týchto aktív ako v prípade ich predaja.
Podľa názoru Komisie tento rozdiel v zaobchádzaní predstavuje prekážku slobody usadiť sa v rozpore s článkom 49 ZFEÚ. Komisia nespochybňuje oprávnenie Dánska zdaňovať zvýšenie hodnoty nadobudnuté podnikom počas jeho sídla v Dánsku. Zastáva však názor, že okolnosti, za ktorých vzniká daňová povinnosť, by mali byť rovnaké, teda predaj aktív alebo faktor, na základe ktorého možno upraviť pokles ceny, bez ohľadu na to, či sa dotknutý kapitál prevádza v zahraničí alebo zostáva v Dánsku.
Podľa názoru Komisie nie je dôvod na okamžitý výber dane v súvislosti s nerealizovaným zvýšením hodnoty v spojení s prevodom aktív v Dánsku do iného členského štátu, ak sa táto daň nevyberá v rovnakých vnútroštátnych situáciách. Dánske kráľovstvo by preto napríklad mohlo určiť hodnotu nerealizovaných zvýšení hodnoty, ktoré podľa neho môže zdaniť, bez toho, aby daň okamžite vyberalo alebo vyžadovalo splnenie ďalších podmienok na odklad platby dane.
____________